Eksrygeren Allan Lykke Jensen har besluttet at tage sagen mod Skandinavisk Tobakskompagni til Højesteret, oplyser hans advokater i en pressemeddelelse. I første omgang var det den nordjyske advokat Anker Laden-Andersen, der førte sagen, men nu overtages opgaven af advokat Karsten Høj. Østre Landsret fastslog i december, at Allan Lykke Jensen ikke skulle have erstatning på 53.000 kroner, som han havde krævet med en påstand om, at cigaretfabrikanten har manipuleret med nikotinoptagelsen, så afhængigheden er øget. Han har også påstået, at Prince-cigaretterne giver rygerne mere nikotin og tjære, end der er angivet i deklarationerne. Allan Lykke Jensen har fået fri proces til retssagen, som anses for at være principiel. Både Kræftens Bekæmpelse og Hjerteforeningen støtter mandens retssag, fremgår det af pressemeddelelsen. /ritzau/
Landets øverste domstol skal afgøre, om tobaksfabrikant har
manipuleret for at øge rygernes afhængighed.